Publication: Magyar Közlöny
Issue: MK-2001-8 (Year: 2001, Number: 8)
Era: 1990-2004
Section: a 2/2001. (I. 24.) OM rendelethez
Paragraph Index: 23

6. Az ismeretek ellenőrzési rendszere 6.1. Az ismeretek ellenőrzési rendszere a tantervben előírt — részben egymásra épülő, részben egymástól független — vizsgák letételéből, évközi dolgozat elkészítéséből, szakdolgozat elkészítéséből és megvédéséből, valamint záróvizsgából tevődik össze. Az 5.2. pontban meghatározott alapozó tárgyak tanulmányi területen — Az egészségügyi informatika alapjai, A biostatisztika alapjai, Az epidemiológia alapjai, A magatartástudomány alapjai és vizsgálómódszerei című tárgyakból és egy szabadon választható tárgyból — 5 vizsga letétele kötelező. Az 5.3. pontban meghatározott szakirányú tárgyak tanulmányi területen — Az egészségfejlesztés alapjai, Az egészségfejlesztés gyakorlata, Az egészségfejlesztés kutatási módszerei és értékelése, Kommunikáció, Projekttervezés és irányítás, Pályázatok és tanulmányok írása című tárgyakból és négy egyéb tárgyból a hallgató választása szerint — 10 vizsga letétele kötelező. Az 5.4. pontban meghatározott, egyéni specializációt elősegítő tárgyak tanulmányi területen — a hallgató választása szerint — 3 vizsga letétele kötelező. 6.2. Évközi dolgozat, melyet az egészségfejlesztés témaköréből az első évfolyam II. félévében kell elkészíteni. Az évközi dolgozat kreditértéke: 2 kredit. 6.3. Szakdolgozat Megbízható adatok felhasználásával az egészségfejlesztés tárgykörében írt szakdolgozat, mely bizonyítja a hallgató tárgyi ismereteit és szintetizáló készségét az adatgyűjtésben, feldolgozásban és értelmezésben; valamint bizonyítja, hogy a hallgató képes az elemzett problémára választ adó, egészségfejlesztést célzó hatékony és korszerű programot kidolgozni. A megvédett szakdolgozat kreditértéke: 8 kredit. 6.4. Záróvizsga 6.4.1. A záróvizsgára bocsátás feltétele: — az előírt tanulmányi kötelezettség teljesítése, legalább 120 kredit megszerzése; — a szakdolgozat elkészítése és eredményes megvédése. 6.4.2. A záróvizsga részei: — a szakdolgozat szóbeli megvédése, — írásbeli vizsga az egészségfejlesztés tárgyköreiből, — komplex szóbeli vizsga az egészségfejlesztés tárgyköreiből. 6.4.2. A záróvizsga eredménye A záróvizsga eredményét a szakdolgozat védésekor kapott, valamint az írásbeli és komplex szóbeli vizsga érdemjegyeinek egyszerű számtani átlaga adja.

Source: https://magyarkozlony.hu/hivatalos-lapok/dbed45b15f0d42afe47e70a0ac6a3debea7a69cc/dokumentumok/e0475755d923697f4e18a6107dbaf93da42ca5df/letoltes